เชิญชวนช่างทอผ้าทุกกลุ่ม ทุกเทคนิค ผู้ประกอบการ OTOP ร่วมส่งผ้าและผลงานเข้าประกวดผ้าลายพระราชทาน “ผ้าขิดลายนารีรัตนราชกัญญา”
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า กระทรวงมหาดไทย โดยกรมการพัฒนาชุมชน จัดการประกวดผ้าลายพระราชทาน “ผ้าขิดลายนารีรัตนราชกัญญา” ประจำปี 2565 ได้แจ้งไปยังผู้ว่าราชการจังหวัดทุกจังหวัด ดำเนินการประชาสัมพันธ์สร้างการรับรู้ “การประกวดผ้าลายพระราชทานสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา “ผ้าขิดลายนารีรัตนราชกัญญา” ไปยังผู้ผลิต ผู้ประกอบการ OTOP หรือศิลปินช่างทอผ้าที่มีภูมิลำเนาอยู่ในพื้นที่จังหวัดสมัครเข้าประกวด แบ่งการประกวดเป็น 2 ระดับคือ ระดับภาคและระดับประเทศ จะรวบรวมผ้าลายพระราชทานของจังหวัดและงานหัตกรรมที่มีคุณสมบัติครบถ้วนให้กับกรมการพัฒนาชุมชน เพื่อจัดการประกวดระดับภาค ในช่วงเดือนสิงหาคม-กันยายน 2565 คัดเลือกผ้าให้คงเหลือ 300 ผืน และคงเหลือ 150 ผืน เพื่อบันทึกภาพจัดทำหนังสือตามลำดับ กำหนดช่วงวันประกวดในระดับภาค โดยภาคใต้ ระหว่างวันที่ 26-27 สิงหาคม ภาคกลาง 2-3 กันยายน ภาคเหนือ 9-10 กันยายน ภาคตะวันออกเฉียงเหนือ 16-18 กันยายน และจะทำการประกวดในระดับประเทศ ช่วงเดือนตุลาคม 2565 แยกตามประเภทและชนิดของเส้นใยผ้า คัดเลือกให้คงเหลือ จำนวน 50 ผืน เข้าสู่รอบชิงชนะเลิศระดับประเทศขอเชิญชวนช่างทอผ้าและผู้ประกอบการ OTOP ทุกคน ส่งผลงานผ้าและผลิตภัณฑ์ตามหลักเกณฑ์เข้าประกวด ภายในวันที่ 5 สิงหาคมนี้ เพื่อร่วมกันถวายพระกำลังใจแด่สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา และเป็นเกียรติยศ สร้างความภาคภูมิใจในการประกวดผลงานอันทรงคุณค่าที่เป็นสุดยอดภูมิปัญญาไทย สามารถติดต่อขอรายละเอียดการประกวดและสมัครเข้าประกวดได้ที่ สำนักงานพัฒนาชุมชนจังหวัด และสำนักงานพัฒนาชุมชนอำเภอที่เป็นภูมิลำเนาของผู้เข้าประกวดทั่วประเทศ สอบถามรายละเอียดเพิ่มเติม โทร. 0-2141-6075 ในวันและเวลาราชการ